На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней покраїни Войводини («Службени новини АПВ», число 14/15 и 10/17) и члена 15. и 16. пасус 2. и члена 24. пасус 2. Покраїнскей скупштинскей одлуки о покраїнскей управи («Службени новини АПВ», число 37/14, 54/14 – др. oдлука, 37/16, 29/17, 24/2019, 66/2020 и 38/2021), покраїнски секретар за образованє, предписаня, управу и национални меншини – национални заєднїци приноши

**ПРАВИЛНЇК**

**О ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ, НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ ПРОГРАМОХ И ПРОЄКТОХ У ОБЛАСЦИ МОЦНЄНЯ ЯЗИЧНИХ КОМПЕТЕНЦИЙОХ ШКОЛЯРОХ ОСНОВНИХ И ШТРЕДНЇХ ШКОЛОХ У АП ВОЙВОДИНИ**

**Член 1.**

Зоз тим правилнїком ше ушорює способ, условия, приоритети и критериюми за додзельованє буджетних средствох (у дальшим тексту: средства) за финансованє и софинансованє програмох и проєктох у обласци моцнєня язичних компетенцийох школярох основних и штреднїх школох у Автономней покраїни Войводини (у дальшим тексту: АП Войводина), у складзе з апроприяциями яки одобрени з Oдлуку о буджету Автономней покраїни Войводини у рамикох окремного роздїлу Покраїнского секретарияту за образованє, предписаня, управу, национални меншини – национални заєднїци (у дальшим тексту: Секретарият).

**Член 2.**

Право на додзельованє средствох маю установи основного и штреднього образованя и воспитаня на териториї АП Войводини, чий снователь Република Сербия, автономна покраїна або єдинка локалней самоуправи, а хтори домашнї на окружних и медзиокружних змаганьох зоз знаня язика (мадярски, румунски, словацки, руски и горватски язик) и язичней култури (у дальшим тексту: хаснователє).

**Член 3.**

Програми и проєкти зоз члена 1. того правилнїка ше финансує и софинансує прейґ конкурса (у дальшим тексту: конкурс) хтори ше розписує найменєй раз рочнє, у складзе зоз Финансийним планом Секретарияту.

Конкурс облапя податки о назви акту на основи хторого ше розписує конкурс, висину вкупних средствох яки предвидзени за додзельованє по конкурсу, о тим хто ше може приявиц на конкурс и за яки наменки, критериюми на основи хторих ше будзе ранґовац прияви на конкурс, способ и термин за подношенє приявох на конкурс, як и другу документацию з яку ше доказує виполнєносц условийох и критериюмох за подношенє прияви на конкурс.

**Член 4.**

Конкурс ше обявює на урядовим интернет-боку Покраїнского секретарияту, у «Службених новинох Автономней покраїни Войводини» и у єдним з явних глашнїкох хтори закрива цалу територию АП Войводини.

Конкурс мож обявиц и на язикох националних меншинох – националних заєднїцох хтори ше службено хаснує у роботи орґанох АП Войводини.

**Член 5.**

Прияву на конкурс ше подноши на єдинственим формуларе хтори ше обявює на интернет-боку Секретарияту у термину хтори по правилу нє може буц кратши як 15 днї од дня обявйованя конкурсу.

Єдна правна особа може поднєсц єдну прияву.

**Член 6.**

Секретарият затримує право од подношителя прияви, по потреби, питац додатну документацию и информациї.

**Член 7.**

Комисия нє будзе розпатрац:

* нєподполни прияви (прияви хтори нє облапяю комплетну документацию яка потребна за прияву на конкурс, хтори нє подписани и оверени з печацом, з нєвиполнєнима рубриками, хтори виполнєни з ґрафитним клайбасом, прияви хтори нє поднєшени на одвитуюцим формуларе або хтори маю нєрозумлїви и нєчитки податки);
* нєблагочасни прияви (прияви хтори послати по термину яки означени як остатнї дзень конкурса);
* нєдошлєбодзени прияви (прияви хтори поднєсли особи хтори нєовласцени и субєкти хтори нє предвидзени з конкурсом);
* прияви хтори ше нє одноша на з конкурсом предвидзени наменки у члену 10. того правилнїка;
* прияви хтори ше одноша на набавку опреми або отримованє опреми хтора у функциї реалилзациї проєкту;
* прияви хасновательох хтори у предходним року нє оправдали додзелєни средства прейґ финансийних и наративних звитох;
* прияви хасновательох хтори наративни/финансийни звит о реализациї програмох/проєктох з предходного року нє доручели у предвидзених терминох.

**Член 8.**

Покраїнски секретар цо компетентни за роботи образованя (у дальшим тексту: Покраїнски секретар) формує Комисию за запровадзованє конкурса за додзельованє средствох за финасованє и софинансованє програмох и проєктох у обласци моцнєня язичних компетенцийох школярох основних и штреднїх школох (у дальшим тексту: Комисия).

Члени Комисиї длужни подписац вияву же нє маю приватни интерес у вязи зоз роботу и одлучованьом комисиї, односно запровадзованьом конкурсу (виява о нєпостояню зраженя интересу).

Зраженє интересу постої кед член комисиї або члени його фамелиї (малженски або звонкамалженски пар, дзецко або родитель) заняти або члени орґана хаснователя хтори участвує на конкурсу або гоч хторого другого правного субєкту повязаного на гоч яки способ зоз тим хасновательом, або у одношеню на тих хасновательох ма гоч яки материялни або нєматериялни интерес, процивни явному интересу и то у случайох фамелийней повязаносци, економских интересох або другого заєднїцкого интересу.

Член Комисиї подписує вияву пред поднїманьом першей дїї у вязи зоз конкурсом.

У случаю спозняня же ше находзи у зраженю интересох, член Комисиї длужен о тим такой информовац других членох Комисиї и треба го виокремиц з дальшей роботи Комисиї. О ришованю зраженя интересу Секретарият одлучує у каждим случаю окреме, а кед ше утвердзи зраженє интересу до Комисиї ше менує нового члена як замену.

Комисия розпатра поднєшени прияви на конкурс.

Комисия утвердзує виполнєносц предписаних условийох на конкурсу.

По розпатраню поднєшених приявох на конкурс, Комисия составя обгрунтоване предкладанє за додзельованє средствох и доручує го покраїнскому секретарови.

**Член 9.**

Покраїнски секретар розпатра предкладанє Комисиї и з Ришеньом одлучує о розподзельованю средствох хасновательом.

Ришенє зоз пасуса 1. того члена конєчне.

Резултати Конкурса ше обявює на интернет-боку Секретарияту.

**Член 10.**

При розпатраню приявох на конкурс, Комисия будзе брац до огляду програми и проєкти у обласци основного и штреднього образованя и воспитаня хтори ше одноша на моцнєнє язичних компетенцийох школярох основних и штреднїх школох, припаднїкох националних заєднїцох хтори ходза на наставу на мацеринским, меншинским язику, прейґ орґанизованя и реализациї окружних и медзиокружних змаганьох зоз знаня язика (мадярски, румунски, словацки, руски и горватски язик) и язичней култури, а у складзе зоз Календаром змаганьох и смотрох школярох основних и штреднїх школох хторе приноши министерство цо компетентне за обласц образованя.

**Член 11.**

При одредзованю висини средствох за додзельованє, применює ше тоти критериюми:

1. Одвит на тему проєкта
* Цилї и активносци проєкта у складзе з приоритетами конкурса;
* Цилї проєкта ясни, конкретни и витворлїви;
* Активносци реални и адекватни за посцигованє цильох.
1. Уплїв предложеного проєкта
* Видлївосц проєкта;
* Отримуюцосц резултатох проєкта.
1. Компетентносц предкладача и потерашнє искуство
* Потерашнї искуства у реализациї проєктох з якима ше доприноши ґу унапредзеню образовно-воспитней роботи.
1. Сума средствох од видаваня обєкту або часци обєкту хтори уплацени до буджету Автономней покраїни Войводини у предходним календарским року у одношеню на рок у хторим розписани конкурс.

**Член 12.**

Обовязку додзельованя средствох Секретарият пребера на основи контракта, у смислу закона з яким ше ушорює буджетну систему.

З цильом провадзеня реализациї програми або проєкту, Секретарият може реализовац мониторинґ нащиви.

За програми або проєкти чийо тирванє длугше як шейсц мешаци и чия вредносц одобрених средствох векша як 500.000,00 динари, як и програми або проєкти хтори тирваю длужей як єден рок, Секретарият реализує найменєй єдну мониторинґ нащиву под час тирваня програми або проєкту, односно найменєй раз рочнє.

Секретарият вирабя звит о мониторинґ нащиви у чаше дзешец дньох по запровадзованю нащиви.

**Член 13.**

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох од термину яки утвердзени за реализацию наменки за яку средства додзелєни, зоз припадаюцу документацию хтору оверели одвичательни особи.

Хаснователь ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за яку су додзелєни.

Кед хаснователь нє доручи звит зоз пасуса 2. того члена, траци право конкуровац за розподзельованє средствох з новима програмами односно проєктами.

У случаю подозривосци же додзелєни средства у дзепоєдних случайох нє хасновани наменково, Секретарият поруша поступок пред покраїнским орґаном управи цо компетентни за буджетну инспекцию, пре контролу законїтого и наменкового хаснованя средствох.

**Член 14.**

З дньом ступаня на моц того правилнїка престава важиц Правилнїк o додзельованю буджетних средствох Покраїнского секретарияту за образованє, предписаня, управу и национални меншини – национални заєднїци за софинансованє програмох и проєктох у обласци моцнєня язичних компетенцийох школярох основних школох у АП Войводини («Службени новини АПВ», число 9/19).

**Член 15.**

Тот правилнїк ступа на моц по обявйованю у «Службених новинох Автономней Покраїни Войводини», а постави ше го на урядови интернет-бок Покраїнского секретарияту за образованє, предписаня, управу и национални меншини – национални заєднїци.

**ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ**

Число: 128-451-108/2023-01

Нови Сад, 13.2.2023. року

**ПОКРАЇНСКИ СЕКРЕТАР,**

**Жолт Сакалаш**